
Ny bestyrelse på Tradium skal have alle kompetencer i spil
Tradium har fået ny bestyrelse, der er blevet konstitueret den 4. maj 2026 med Daniel Dallerup som ny formand. Han ønsker at fortsætte det gode samspil med direktionen og mellem arbejdsmarkedets parter, når fokus skal fastholdes på Tradiums rolle i fremtidens institutionslandskab.

Daniel Dallerup, der til dagligt er afdelingsformand i Dansk Metal Østjylland, er valgt til formand for Tradiums bestyrelse. Han har siddet i bestyrelsen i otte år heraf de sidste fire som næstformand og har således en god indsigt i bestyrelsesarbejdet allerede. 

- Det er en veldrevet organisation, som jeg overtager formandskabet for, og samspillet mellem direktion og bestyrelsen og mellem arbejdsmarkedets parter er rigtig godt i bestyrelsen – det er ikke uden grund, at den to gange har fået prisen som den bedste offentlige bestyrelse. Det gode samspil skal vi fortsætte, siger Daniel Dallerup.  

Nye ansigter i bestyrelsen
Ud over formanden er den nyudnævnte næstformand Margrete Larsen, der er HR-direktør i Verdo, samt over halvdelen af bestyrelsen gengangere fra den senest bestyrelsesperiode. De kan være med til at bevare kontinuiteten samtidig med, at der er indtrådt en række nye ansigter i bestyrelsen. Det drejer sig om: Jens Brøndum, der er teknisk direktør hos VAM og udpeget af Dansk Industri, Magnus Bigum, der er byrådsmedlem i Randers for Danmarksdemokraterne og udpeget til bestyrelsen af kommunalbestyrelsen, Marika Kirstine Poulsen, der er CEO hos Projector A/S og udpeget til bestyrelsen af Dansk Industri, samt Martin Enevoldsen, der er varehuschef i Bilka Randers og udpeget af Dansk Erhverv.

- Både i forhold til kompetencer, kemi og engagement, er det et rigtig godt hold, der nu udgør vores bestyrelse. Det ruster os godt til blandt andet at arbejde med de kommende forandringer i uddannelseslandskabet i tæt samarbejde med erhvervslivet. Jeg glæder mig til samarbejdet, siger Lars Michael Madsen, der er administrerende direktør på Tradium.

Store opgaver venter
Både Undervisningsministeriets planer om at omlægge uddannelses- og institutionslandskabet i Danmark, der også vil betyde store ændringer i Randers, samt opstarten af den nye erhvervs- og professionsrettede gymnasieuddannelse (EPX) er centrale opgaver, som den nye bestyrelse på Tradium vil skulle håndtere.  

- Det er store opgaver, der venter, og Tradium har en omfangsrig portefølje af uddannelser. Vi skal have blik for det hele i bestyrelsen, og derfor skal vi også have alle kompetencer i spil. Samtidig har vi allerede taget hul på fremtiden med vores igangværende fusionsproces med Paderup Gymnasium. Dét stærke samarbejde fortsætter, fortæller Daniel Dallerup.  




FAKTA

Tradiums nye bestyrelse er blevet konstitueret den 4/5 2026 og består af:
· Daniel Dallerup, formand og Afdelingsformand i Dansk Metal Østjylland 
· Margrete Larsen, næstformand og HR-direktør i Verdo
· Bent Klim Johansen, fællesformand i HK Østjylland
· Gert Nygaard Thorup Kejser, medarbejderrepræsentant
· Gitte Færgemann Olsen, Formand for 3F Randers
· Jens Brøndum, teknisk direktør hos VAM
· Lone N. Frost, formand for Dansk Frisør & Kosmetiker Forbund
· Magnus Bigum, byrådsmedlem i Randers Kommune for Danmarksdemokraterne
· Marika Kirstine Poulsen, CEO i Projector A/S
· Martin Enevoldsen, varehuschef i Bilka Randers
· Niels Haldrup, professor ved Institut for økonomi, Aarhus Universitet
· Rasmus Vennekilde Andresen, medarbejderrepræsentant
· Sebastian Bach Rasmussen, elevrepræsentant

Om Tradium
”Tradium, Erhvervsskole og -gymnasier, Randers” er et uddannelsesmæssigt kraftcenter, der udbyder en bred vifte af ungdoms-, voksen- og efteruddannelser inden for det merkantile og tekniske område: HHX, HTX, EUX, EUD, AMU samt uddannelsen til statsautoriseret fodterapeut og meget mere.
Her arbejder ca. 410 engagerede medarbejdere, og hvert år underviser vi omkring 2.600 elever, fordelt på tre campusser i Randers og på Djursland. 
Som UNESCO Verdensmålsskole har vi et internationalt udsyn. Samtidig har vi et tæt samarbejde med erhvervslivet og arbejder målrettet på at give vores elever og kursister de bedste forudsætninger for en god fremtid. 
Læs mere om os på tradium.dk

